1.INDLEDNING

Et robust og integreret marked for sekundære råmaterialer udgør en hjørnesten i en velfungerende cirkulær økonomi. For at affald kan behandles som en ressource, må cirkulationen heraf lettes med henblik på at levere værdifulde strømme af materialer til støtte for en mere bæredygtig og modstandsdygtig produktion og genfremstilling og et mere bæredygtigt og modstandsdygtigt genbrug. Dette vil bidrage til at opfylde Unionens klimamål, der er fastsat i klimaforordningen og Unionens pakke "Fit for 55", der indeholder lovgivningsforslag om senest i 2030 at reducere drivhusgasemissionerne med 55 % i forhold til 1990-niveauerne.

Kun 12 % af de råmaterialer, der bruges i EU-industrien, kommer på nuværende tidspunkt fra genanvendelse. Selv om overførsler af affald bestemt til nyttiggørelse i Unionen er steget støt i det seneste årti, bliver alt for mange affaldsmaterialer stadig ikke forberedt med henblik på genbrug eller genanvendt i nye produkter i Unionen, hvilket udgør et betydeligt tab for dens omstilling til en cirkulær økonomi. Hvert år eksporterer Unionen ca. 33 mio. ton affald. Dette udgør ca. 16 % af den samlede globale handel med affald, hvilket gør Unionen til en af verdens førende eksportører af affald. Unionen importerer også 16 mio. ton affald, og 70 mio. ton affald handles inden for Unionen. Unionen benytter sig i høj grad af eksport for en række affaldsstrømmes vedkommende, det gælder navnlig jernholdigt og ikkejernholdigt metalskrot, papiraffald, plastaffald, tekstilaffald og glasaffald.

Unionens eksport af affald er steget med 75 % siden 2004, hvoraf næsten halvdelen er bestemt til ikke-OECD-lande. Dette har skabt øget forurening som følge af den uforsvarlige behandling af noget af dette affald i mange bestemmelseslande. Store mængder affald, der eksporteres fra Unionen, ender på åbne lossepladser eller forbrændes i fri luft, hvor de forurener luft og vand, skader folkesundheden og udleder betydelige mængder drivhusgasser. Dette er særlig problematisk i udviklingslandene og vækstlandene, som allerede står over for betydelige udfordringer i forbindelse med håndteringen af deres eget husholdningsaffald, og som forventes at opleve den største vækst i affaldsproduktionen i fremtiden. Udsivningen i havet af plastaffald, der er eksporteret til tredjelande, er også blevet en væsentlig kilde til havforurening. Stadig flere lande har indført restriktioner eller forbud mod import af affald, navnlig Kina, som tidligere var den største importør af plast- og papiraffald fra Unionen, efterfulgt af andre store importører af EU-affald i Sydøstasien.

Desuden er ulovlig handel med affald en af de alvorligste former for miljøkriminalitet og et område, hvor organiserede kriminelle netværk opererer i forbindelse med overførsler af affald både inden for og uden for Unionen. Det fremgår af koordinerede håndhævelseskampagner, at mellem 15 % og 30 % af affaldsoverførslerne kan være ulovlige, hvilket svarer til, at det ulovlige affaldsmarked i Unionen genererer en indtægt på 9,5 mia. EUR om året. Ud over miljøskader medfører handel med affald også sikkerhedstrusler, navnlig i situationer, hvor kriminelle grupper, der er involveret i sådanne overførsler, er spredt over flere lande. Det er derfor af afgørende betydning, at Unionen og medlemsstaterne via deres håndhævelsesorganer opprioriterer bekæmpelsen af ulovlig handel med affald, forbedrer samarbejdet mellem alle relevante myndigheder og sikrer, at sanktioner mod kriminelle aktiviteter i affaldssektoren reelt har afskrækkende virkning.

Denne udvikling har blotlagt det uholdbare i en forretningsmodel, hvor eksport af affald er blevet en gængs metode til at håndtere visse affaldsstrømme, der produceres i Unionen. Det er afgørende, at Unionen i højere grad påtager sig et ansvar for sit eget affald og sikrer, at et højt miljøbeskyttelsesniveau opretholdes, og at forureneren betaler.

Moderniseringen af EU-politikken og -lovgivningen om overførsel af affald og overgangen til digitale løsninger vil tilskynde til, at flere overførsler af affald sendes til forberedelse med henblik på genbrug og genanvendelse i Unionen, og skabe incitamenter til at mindske affaldsproduktionen. Dette vil føre til bedre forsyningssikkerhed for de industrielle økosystemer i Unionen, mindske deres afhængighed af brugen af primære råmaterialer, herunder råmaterialer af kritisk betydning, tilskynde til, at de fuldt ud integreres i cirkulære modeller, og mindske deres kulstoffodaftryk. Et godt eksempel i den forbindelse er stålindustrien, som i Kommissionens nye industristrategi for Europa er udpeget som en prioritet blandt de energiintensive industrier med henblik på omstillingen til en cirkulær og klimaneutral europæisk økonomi. En bedre udnyttelse af skrot er afgørende for at dekarbonisere stålsektoren, da anvendelsen af 1 ton stålskrot sparer omkring 1,5 ton drivhusgasemissioner sammenlignet med anvendelsen af jernmalm. Anvendelsen af skrot til fremstilling af aluminium eller kobber medfører også færre drivhusgasemissioner samt lavere forurening og energiforbrug.

I den europæiske grønne pagt, den nye handlingsplan for den cirkulære økonomi og handlingsplanen for nulforurening blev Kommissionen opfordret til at foreslå en ny tilgang til overførsel af affald fra Unionen. Borgerne opfordrer også udtrykkeligt Unionen til at bekæmpe affaldsproblemet og fremme genanvendelse — et krav, der klart kommer til udtryk i forbindelse med konferencen om Europas fremtid. I denne meddelelse, som ledsager Kommissionens forslag til nye regler for overførsel af affald , beskrives Unionens prioriterede foranstaltninger, hvormed det skal sikres, at:

·overførsler af affald til forberedelse med henblik på genbrug og genanvendelse i Unionen lettes

·Unionen ikke eksporterer sine affaldsproblemer til tredjelande, og

·ulovlige overførsler af affald imødegås mere effektivt.

2.NYE EU-REGLER OM OVERFØRSEL AF AFFALD: PÅ VEJ MOD GODE CIRKLER I OG UDEN FOR UNIONEN

2.1. Frigørelse af potentialet i Unionens indre marked

Unionen råder over omfattende lovgivning og en ambitiøs dagsorden for at mindske affaldsproduktionen og omdanne affald til ressourcer. Det styrende princip for revisionen af Unionens regler om overførsel af affald, som Kommissionen har foreslået, går ud på at opbygge en stærk og modstandsdygtig cirkulær økonomi ved at reducere unødvendige hindringer og byrder, der i øjeblikket hindrer en gnidningsløs cirkulation af genbrugsprodukter og sekundære råmaterialer i Unionen. Kommissionen foreslår at lette overførsel af affald på Unionens indre marked med følgende foranstaltninger:

·Tilpasning af reglerne om overførsel af affald, så de stemmer bedre overens med affaldshierarkiet. Kommissionen foreslår, at der fastsættes meget strengere regler for overførsel af affald bestemt til deponering eller forbrænding i en anden medlemsstat. Den foreslår også at styrke forbindelserne mellem reglerne om overførsel af affald og de affaldshåndteringsplaner, som medlemsstaterne har udarbejdet for at nå deres mål for forebyggelse og affaldshåndtering i henhold til EU-retten. Dette forventes at give et incitament til at overføre affald til forberedelse med henblik på genbrug og genanvendelse og støtte vækst, beskæftigelse og innovation i disse sektorer.

·Overgang til digitale løsninger vedrørende udstedelse og udveksling af de oplysninger og dokumenter, der kræves i forbindelse med overførsel af affald mellem EU-medlemsstaterne. Alle aktører, der medvirker i overførsel af affald, både offentlige og private, vil kunne forelægge og få adgang til oplysninger via onlineværktøjer. Dette vil fremskynde udvekslingen af dokumenter og erstatte de nuværende — for det meste forældede — papirbaserede procedurer og give mulighed for bedre overvågning og kontrol af affaldsstrømme på tværs af landegrænserne.

·En forbedring af fast-track-proceduren for overførsel af affald. Der vil blive indført harmoniserede betingelser for at lette overførsler til nyttiggørelsesanlæg, der kræver de kompetente myndigheders forhåndsgodkendelse, og for at sikre, at de anerkendes gensidigt af alle medlemsstater. Dette vil fremskynde overførslerne til de affaldsnyttiggørelsesanlæg, der drives efter standarder af høj kvalitet.